मनुष्य के पास सुख सुविधाएं लेकिन शांति नहीं: विज्ञानानंद
यमुनानगर| भौतिकवादकी अंधाधुंध दौड़ में आज मनुष्य के पास भौतिक सुख सुविधाएं हैं लेकिन मानसिक शांति नहीं है। इस कारण वह चिंता, अवसाद तनाव से ग्रस्त है। इसके लिए मनुष्य को ध्यान करना होगा। तभी वह इन सबसे मुक्त हो सकता है। यह कहना है कि स्वामी विज्ञानानंद जी महाराज का।
वह दिव्य ज्योति जागृति संस्थान की ओर से हनुमान गेट आश्रम में आयोजित दो दिवसीय विलक्षण योग एवं ध्यान शिविर में बोल रहे थे। उन्होंने कहा कि आज मूलत: ध्यान को सम्मोहन का ही अंग समझ लिया जाता है लेकिन ऐसा नहीं है। ध्यान तो भारतीय वैदिक सनातन संस्कृति की शुद्ध विशुद्ध प्रक्रिया है। जिसमें ध्येय और ध्याता का संयोग होता है। उन्होंने कहा कि जब एक पूर्ण गुरु सतगुरु शरण में आए शिष्य के मस्तक पर अपना हाथ रखते हैं तो उसे दिव्य दृष्टि प्राप्त होती है। फलस्वरूप साधक अपने भीतर उस दिव्य प्रकाश का अनुभव करता है। जिसे गायत्री मंत्र में भर्गो ज्योति कहकर संबोधित किया गया है। फिर ध्यान की गहराई में उतरा साधक अपने भीतर परम शांति, चिर आनंद जैसी दिव्यताओं को प्राप्त करता है। इसके बाद ही समाज में विवेकानंद, दयानंद सरस्वती, रामतीर्थ जैसे प्रतिभाओं का निर्माण होने से श्रेष्ठ नागरिकों की सुसंरचना होती है। इस दौरान साध्वी सीमा भारती साध्वी रेनू भारती ने वैदिक मंत्रों का उच्चारण कर विश्व शांति के लिए मंगल प्रार्थना की।
hin_Deva hin_Deva hin_Deva